**Lotus** (בעברית: **לוטוס**) הוא אלבום האולפן השביעי של הזמרת האמריקאית כריסטינה אגילרה, אשר יצא לאור ב-9 בנובמבר 2012 דרך חברת התקליטים RCA. מהאלבום יצאו לאור שני סינגלים: הראשון, "Your Body", מוקם ברוב במצעדים ברוב הארצות בעולם מעל המקום ה-40; והסינגל השני והאחרון, "Just a Fool" בליווי בלייק שלטון, הגיע אל המקום ה-71 במצעד הבילבורד הוט 100 והצלחתו המסחרית הייתה זעומה.

האלבום משלב סגנונות פופ עם אלמנטים של דאנס-פופ, שירי רוק קצביים ובלדות לפסנתר. אגילרה תיארה את האלבום כ"לידה מחדש" בשבילה. על פי אגילרה, בתהליך יצירת האלבום היא שאבה השראה מאירועים שונים בחייה - מהכישלון המסחרי של אלבום האולפן השישי שלה, Bionic, מהשתתפותה כשופטת בתוכנית הריאליטי "The Voice", ומגירושיה מבעלה לשעבר, ג'ורדן בראטמן.

עם יציאתו קיבל *Lotus* ביקורות מעורבות מצד מבקרי המוזיקה, אשר רובן היו אמביוולנטיות כלפי מילות השירים ומצאו את המוזיקה שלו קונבנציונלית ומיינסטרימית. הוא הגיע למקום השביעי ברשימת בילבורד 200, עם מכירות של 73,408 עותקים בארצות הברית בשבוע הראשון ליציאתו - כמות קטנה יחסית אשר סימנה את Lotus כנקודת השפל בקריירה של אגילרה.

רקע
---

לאחר יציאת אלבום האולפן השישי של אגילרה; Bionic, שנכשל מבחינה מסחרית, והגירושים שלה מבעלה לשעבר ג'ורדן בראטמן, הופיעה אגילרה בתפקיד הבכורה שלה בסרט הקולנוע "בורלסק", והקליטה את הפסקול הנלווה אליו. לאחר מכן הצטרפה הזמרת אל צוות השופטים בתוכנית הכישרונות "The Voice" ושיתפה פעולה עם הלהקה מארון 5 בלהיט "Moves Like Jagger" אשר שהה כארבעה שבועות בראש מצעד הבילבורד הוט 100. לאחר אירועים אלה, הכריזה אגילרה כי היא מעוניינת להקליט את אלבומה השביעי, באומרה כי היא רוצה להקליט שירים איכותיים ואישיים. אגילרה אמרה כי האלבום יהיה "השיא של כל מה שחוויתי עד לנקודה זו... זה הכל סוג של לידה מחודשת בשבילי". היא המשיכה והוסיפה כי האלבום יהיה על "ביטוי עצמי וחופש" עקב המאבקים האישיים שאותם היא נאלצה לעבור בשנים האחרונות.

בתוכנית האירוח האמריקנית: "The Tonight Show", אמרה הזמרת כי הקלטת האלבום נמשכה לאורך זמן, מפני ש"אני לא אוהבת פשוט לקבל שירים ממפיקים. אני אוהבת שהם באים ממקומות אישיים יותר... אני מאוד מתרגשת. זה כיף, מרגש, מופנם, זה הולך להיות נהדר". בריאיון למגזין המוזיקה רולינג סטון, אמרה אגילרה כי האלבום היה "בעל המון שכבות ומאוד עמוק" וכי היא רצתה לשתף את כולם בצדדים השונים שלה שהופכים אותה למי שהיא.

אגילרה הכריזה כי האלבום ייקרא "Lotus" דרך חשבון הטוויטר שלה ב-12 בספטמבר 2012. היא חשפה את עטיפת האלבום ב-5 באוקטובר 2012 וקיבלה עליה ביקורות חיוביות מצד מבקרים רבים אשר החמיאו על דמותה של אגילרה בה. רבים גם השוו אותה אל עטיפת אלבומה הרביעי של הזמרת, Stripped. האלבום דלף לאינטרנט ב-5 בנובמבר ויצא רשמית ב-9 בנובמבר 2012 דרך חברת התקליטים RCA.

תוכן ולחנים
-----------

*Lotus* משלב סגנונות פופ עם אלמנטים של דאנס-פופ, שירי רוק קצביים ובלדות לפסנתר. השיר הפותח את האלבום נקרא "Lotus Intro", אשר הושפע מתשוקתה של אגילרה למוזיקת צ'יל אאוט אלקטרונית. השיר בעל טון "מהפנט וחשוך" והוא מתאר לדברי אגילרה את לידתה המחודשת, בדומה למחזור החיים של צמח הלוטוס. הדמו המקורי לשיר כלל סימפול לשיר "Midnight City" של להקת M83, אך הדבר לא אושר מבחינת זכויות יוצרים, ולבסוף הסימפול לא נכלל בגרסה הסופית של השיר. "Army of Me" הוא שיר דאנס-פופ מהול בסגנון הרוק פופ; אגילרה תיארה אותו כגרסה מחודשת ללהיטה "Fighter" משנת 2003, כינתה אותו "Fighter 2.0", וטענה כי הקליטה אותו עבור מעריציה החדשים והצעירים יותר, אשר עשויים שלא להכיר את המוזיקה הקודמת שלה.

|  |  |  |
| --- | --- | --- |
| (מולטימדיה) | 

|  |
| --- |
| "Lotus Intro"  
"Lotus Intro" הושפע מתשוקתה של אגילרה למוזיקת צ'יל אאוט אלקטרונית. הוא בעל טון "מהפנט וחשוך" ומתאר לדברי אגילרה את לידתה המחודשת בדומה למחזור החיים של צמח הלוטוס. |

 |
| לעזרה בהפעלת הקבצים |

הרצועה "Red Hot Kinda Love" משלבת מגוון סגנונות מוזיקליים, הכוללים מוזיקת דאנס, פופ, דיסקו, היפ-הופ ומוזיקה לטינית. השיר "Make the World Move" בליווי סי-לו גרין מורכב גם הוא מכמה סיגנונות שונים אשר כוללים דאנס, R&B וסול. הרצועה הבאה באלבום אשר גם יצאה כסינגל הבכורה ממנו, "Your Body", משלבת את הסיגנונות אלקטרופופ, R&B ודאבסטפ. מילות השיר "Your Body" עוסקות באישה שמקיימת יחסי מין עם גבר זר באופן אקראי על מנת להתגבר על פרידה מבן זוגה לשעבר. "Let There Be Love" הוא שיר דאנס-פופ אלקטרוני; בביקורת של מגזין בילבורד לאלבום, השווה נדרו האמפ את מנגינת השיר אל מנגינות השירים "DJ Got Us Fallin' in Love" ו-"Scream" של הזמר אשר. הבלדה "Sing for Me" מדברת על אהבתה של אגילרה לשירה, המחזקת אותה. "Blank Page" היא בלדה לפסנתר, על החשיבות של התנצלות והודאה בכך שלאדם אולי יש חרטות, ועל מציאת דרך להתפייס עם עצמו ועם המצב.

"Circles" הוא שיר פופ בעל השפעה מסגנון הרוק אלטרנטיבי, הוא מופנה אל שונאיה של אגילרה; הוא פותח במילים "תסתובב במעגלים על האצבע האמצעית שלי". "Best of Me" היא בלדה אודות שברון לב כתוצאה ממערכת יחסים כושלת ועל כך שלא לתת לאנשים אחרים להפיל את האדם. השיר אשר סוגר את האלבום בגרסה הסטנדרטית שלו הוא "Just a Fool", שגם יצא כסינגל השני מהאלבום, בליווי בלייק שלטון. השיר הוא בלדת פופ על כאב וחרטה לאחר סיום מערכת יחסים, מצד שני בני הזוג.

סינגלים
-------

### "Your Body"

 ערך מורחב – **"Your Body"**  

"Your Body" יצא ב-17 בספטמבר 2012 כסינגל הבכורה מתוך האלבום. לפני שיצא באופן רשמי, דלפה גרסת דמו לשיר בכותרת "Fuck Your Body". השיר מדבר על אישה שמקיימת יחסי מין עם גבר זר באופן אקראי על מנת להתגבר על פרידה מבן זוגה לשעבר. הפקתו משלבת את הסיגנונות אלקטרופופ, R&B ודאבסטפ. עם יציאתו של הסינגל, הוא זכה לביקורות חיוביות מצד מבקרים רבים ששיבחו את שירתה של אגילרה בו ואת הפקתו. בשבוע הבכורה של השיר במצעד בילבורד הוט 100 הגיע הסינגל למקום ה-34 ולמקום הראשון בטבלת שירי הדאנס הלוהטים ביותר, עם מכירות של 103,000 עותקים בארצות הברית בשבוע הראשון ליציאתו. במצעד 100 שירים הלוהטים בקנדה הגיע הסינגל בשיאו למקום ה-10. הצלחתו של הסינגל הייתה יחסית בינונית, אך הוא עזר לאגילרה לשוב לתודעה כזמרת, מאז כישלון אלבומה Bionic ב-2010.

הקליפ הנלווה לסינגל יצא ב-28 בספטמבר 2012, ומציג את אגילרה כרוצחת גברים סדרתית לאחר שהיא מפתה אותם לקיים עמה יחסי מין. למרות זאת בקליפ לא נראית אלימות ממשית, במקום זאת מוצגים למשל כתמי צבע כחול כדמו של הנרצח כביכול, וקונפטי ורוד לאחר שאגילרה חובטת בראשו של גבר. הקליפ זכה לביקורות חיוביות מצד מבקרים, ששיבחו את ההומור שבו, ורבים אף כינו אותו כקליפ הטוב ביותר של אגילרה עד כה.

אגילרה הופיעה עם הסינגל לראשונה בתוכנית האמריקאית "Late Night with Jimmy Fallon" ב-2 בנובמבר 2012.

### "Just a Fool"

"Just a Fool" הוא דואט של אגילרה בשיתוף פעולה עם בלייק שלטון. הוא יצא כסינגל השני והאחרון מתוך Lotus ב-4 בדצמבר 2012. השיר הוא בלדת קאנטרי פופ על כאב וחרטה לאחר סיום מערכת יחסים. מצד מבקרים, הסינגל קיבל ביקורות חיוביות בהן החמיאו לקולותיהם של אגילרה ושלטון בשיר. הוא הגיע למקום ה-71 בשיאו במצעד בילבורד הוט 100 ולמקום ה-37 במצעד 100 שירים הלוהטים בקנדה. נכון לספטמבר 2014 השיר מכר 746,000 עותקים דיגיטליים, מספר הנחשב כהצלחה לאור העובדה שהסינגל כמעט שלא קיבל קידום מכירות מצד אגילרה, לא צולם לו קליפ ולא נערכו לו הופעות מתוקשרות רבות. עם זאת, אגילרה ושלטון הופיעו עם הסינגל בתוכנית הריאליטי "The Voice" ב-19 בנובמבר 2012 ובתוכנית האירוח של אלן דג'נרס, The Ellen DeGeneres Show, ב-7 בדצמבר 2012.

הופעות
------

על מנת לקדם את Lotus ערכה כריסטינה אגילרה מספר הופעות עם שירים מהאלבום וסינגלים ממנו. ב-2 בנובמבר 2012 ביצעה את השיר ""Your Body" בתוכנית "Late Night with Jimmy Fallon". ב-13 בנובמבר 2012 הופיעה יחד עם סי-לו גרין בשיר "Make the World Move" במהלך העונה השלישית של תוכנית הריאליטי "The Voice". בטקס ה-40 של פרס המוזיקה האמריקאית אשר נערך ב-28 בנובמבר 2012 הופיעה אגילרה עם מחרוזת של שלושה שירים מתוך האלבום: "Lotus Intro", "Army of Me" ו-"Let There Be Love". ב-19 בנובמבר 2012 הופיעה שוב בתוכנית "The Voice" יחד עם בלייק שלטון עם הסינגל השני מתוך האלבום, "Just a Fool", ולמחרת ביצעה את השיר "Let There Be Love" בתוכנית יחד עם הנבחרת שלה כמנטורית. בתוכנית האירוח של אלן דג'נרס, The Ellen DeGeneres Show, ב-7 בדצמבר 2012 ביצעו אגילרה ושלטון את השיר "Just a Fool" שוב. ב-3 בינואר 2013 הופיעה אגילרה עם השיר "Blank Page" בטקס People's Choice Awards.

ביקורות
-------

*Lotus* קיבל ביקורות מעורבות מצד מבקרי מוזיקה. אתר האינטרנט Metacritic נתן לאלבום ציון של 56 מתוך 100, אשר מבוסס על 12 ביקורות של מבקרים מקצועיים. שרה רודמן מהעיתון Tהבוסטון גלוב אמרה כי האלבום הוא "התחלה טובה במאמץ למקד את תשומת הלב בכישוריה של אגילרה", אך הוסיפה כי ישנן "מספר רצועות שחוזרות על עצמן". מגזין המוזיקה Q כינה את האלבום "חסר ייחוד", והרגיש כי "שום דבר בו לא באמת בולט". אנני זאלסקי מהעיתון The A.V. Club טענה שהאלבום "הולך על בטוח", והאשימה את אגילרה על "פשטות הקול שלה ומילות השירים על מנת ליצור שירים קלילים בשביל הצלחה מסחרית". מליסה מירז מהמגזין אנטרטיינמנט ויקלי מצאה את המנוני העצמה באלבום "סותרים את עצמם כהיותם לא מקוריים", ומתחה ביקורת על ה"חניקה הדיגיטלית" של קולה של אגילרה אשר "מנקזת את כל הרגש".

המגזין המקוון, *Slant Magazine*, טען כי משום ש-Lotus "הוא האלבום הקצר ביותר של אגילרה מאז אלבום הבכורה שלה, הוא בעל פחות שירים שנועדו רק כדי למלא את האלבום, אך הוא גם לגמרי בעל פחות מצוינות". ג'ו קרמנאיקה בביקורת למגזין הניו יורק טיימס אמר כי הכיוון הקונבנציונלי של האלבום הוא "הפשע הגדול ביותר שלה, יותר מאי-ההרפתקנות המוזיקלית או הדגש במילות השירים התפלות על עזרה עצמית, וגם יותר מחוסר הרצון להישען על קולה של אגילרה – הדבר שהפך אותה למיוחדת". ג'ון דולן ממגזין המוזיקה רולינג סטון כינה את האלבום "צונאמי של חומצה גופרתית".

בביקורות חיוביות יותר, סטיבן תומאס ארלוויין מאתר האינטרנט Allmusic כתב כי "אגילרה מרגישה בנוח בטריטוריה המוכרת ומעט מרעננת הזאת". סיימון פרייס מהעיתון The Independent אמר כי "הרגעים הטובים ביותר באלבום הם שירי האלקטרו פופ". מלודי לאו ממגזין Exclaim! אמר כי אגילרה הפכה ל"מרעננת" יותר באלבום הזה, והרגיש כי היא "זורחת יותר כאשר היא ישירה, כנה ופגיעה". סלינה מרפי מ-Hot Press טענה כי הכיוון של Lotus הוא "בטוח יותר" וכי "מצב ברירת המחדל" של אגילרה עושה את השיפור של Lotus מאלבומה הקודם: Bionic.

בישראל כתב גל אוחובסקי לאתר mako כי אגילרה "שוב לא מצליחה לנפק אלבום ראוי, שיהיה לו סנטר, ויהיו בו מספיק שירים טובים" וכי "אם מאזינים לשירים בדיסק בנפרד, ובהפסקות, מתקבל הרושם שהם טובים בהרבה מהמכלול". אלכס פולונסקי כתב באתר וואלה! כי אגילרה "כל כך פחדה שגם באלבומה החדש יאשימו אותה בהעתקה, עד שהיא התרחקה מכל אלמנט מוכר ויצרה ב'Lotus' מקבץ שירים שמרוב ניסיון להתבדל יצא חסר אופי ונשמה" וכינה אותו כ"אלבום בנאלי ולא חדשני".

Lotus דורג במקום ה-17 ברשימת "20 אלבומי הפופ הטובים ביותר של שנת 2012" של מגזין Spin בעוד שאנטרטיינמנט ויקלי "הכתיר" אותו כאלבום הגרוע ביותר בשנת 2012.

מכירות
------

מבחינה בינלאומית, Lotus היה כישלון מסחרי, וברוב הארצות הוא נע בין המקומות 20–30 במצעדי המכירות. בארצות הברית, האלבום הופיע לראשונה במצעד בילבורד 200 לאלבומים במקום השביעי עם מכירות של 73,408 עותקים בשבוע הראשון ליציאתו. כמות נמוכה זו הפכה את Lotus לאלבום הכי פחות נמכר בשבוע הראשון שלו מבין שאר אלבומי האולפן של אגילרה. בשבוע השני ליציאתו, האלבום ירד למקום ה-17 ברשימה עם מכירות של 52,558 עותקים. בקנדה, האלבום הגיע למקום השביעי במצעד האלבומים הקנדי. במצעד האלבומים של בריטניה הוא הגיע למקום ה-28 עם מכירות של 9,422 עותקים. נכון לספטמבר 2014, Lotus מכר כ-290,000 עותקים וכ-1,506,000 שירים מתוכו בארצות הברית.

רשימת רצועות
------------


| Lotus |
| --- |
| מס' | שם | כותב(ים) | מפיק (ים) | משך |
| 1. | Lotus Intro | כריסטינה אגילרה, דוויין אברנת'י, קנדיס פילאי, אלכסנדר גרנט | אגילרה, אלכס דה קיד, קנדיס פילאי, דם ז'ונטץ | 3:18 |
| 2. | Army of Me | אגילרה, ג'יימי הרטמן, דייוויד גלס, פיל בנטלי | אגילרה, ג'יימי הרטמן | 3:27 |
| 3. | Red Hot Kinda Love | אגילרה, לוקאס סקון, אוליביה וויית' | לוקאס סקון | 3:06 |
| 4. | Make the World Move (בשיתוף: סי-לו גרין)  | אלכסנדר גרנט, מייק דל ריו, קנדיס פילאי, ג'ייסון דה-זוזיו, דוויין אברנת'י, ארמנדו טרובג'ולי | אגילרה, אלכס דה קיד, קנדיס פילאי | 3:00 |
| 5. | Your Body | מקס מרטין, שלבק, סוואן קטוצ'ה, טיפני אמבר | מרטין, שלבק | 4:00 |
| 6. | Let There Be Love | מקס מרטין, שלבק, סוואן קטוצ'ה, בוני מק-קי, אוליבר גולדשטיין, אוסקר הולטר, ג'ק אריקסון | מרטין, שלבק | 3:22 |
| 7. | Sing for Me | אגילרה, איון מנאהן, ג'יני לקמור | איון מנאהן | 4:01 |
| 8. | Blank Page | אגילרה, כריס ברייד, סיה | כריס ברייד | 4:05 |
| 9. | Cease Fire | אגילרה, אלכסנדר גרנט, קנדיס פילאי | אגילרה, אלכס דה קיד, קנדיס פילאי | 4:08 |
| 10. | Around the World | אגילרה, סופה דאפס, ג'ייסון גילברט, אלי טמפוסי | אגילרה, סופה דאפס, אלקס דה קיד | 3:25 |
| 11. | Circles | אגילרה, אלכסנדר גרנט, קנדיס פילאי, דוויין אברנת'י | אגילרה, אלכס דה קיד, קנדיס פילאי | 3:26 |
| 12. | Best of Me | אגילרה, אלכסנדר גרנט, קנדיס פילאי, ג'ייסון דה-זוזיו | אגילרה, אלכסנדר גרנט, קנדיס פילאי, ג'ייסון דה-זוזיו, אלקס דה קיד | 4:08 |
| 13. | Just a Fool (בשיתוף בלייק שלטון)  | סטיב רובסון, קלוד קלי, ווין הקטור | אגילרה, סטיב רובסון, קלוד קלי |   |
| **משך כולל:** | **47:30** |


| רצועות בונוס ב-דלוקס |
| --- |
| מס' | שם | כותב(ים) | מפיק (ים) | משך |
| 14. | Light Up the Sky | אגילרה, קנדיס פילאי, אלכסנדר גרנט | אגילרה, אלכס דה קיד, קנדיס פילאי | 3:31 |
| 15. | Empty Words | אגילרה, ניקי פלורס, אלי טמפוסי | מייקל ג'יימס ריאן | 3:47 |
| 16. | Shut Up | אגילרה, דוויין אברנת'י, קנדיס פילאי, אלכסנדר גרנט, מייק דל ריו, נייט קמפני | אגילרה, אלקס דה קיד, אלכסנדר גרנט | 2:53 |
| 17. | Your Body (Martin Garrix Remix)  | מקס מרטין, שלבק, סוואן קטוצ'ה, טיפני אמבר | מרטין, שלבק, מרטין גריקס | 5:12 |
| **משך כולל:** | **62:51** |


| רצועות בונוס ב-יפן |
| --- |
| מס' | שם | כותב(ים) | מפיק (ים) | משך |
| 18. | Your Body (Ken Loi Remix)  | מקס מרטין, שלבק, סוואן קטוצ'ה, טיפני אמבר | מרטין, שלבק | 5:24 |
| **משך כולל:** | **68:25** |

מצעדים
------

| 
‏‏‏  **מצעדים ודירוגים** |
| --- |
| מדינה | מצעד | מיקום שיא |
|  אוסטריה | Ö3 אוסטריה טופ 40‏ | 13 |
|  אוסטרליה | מצעד האלבומים האוסטרלי | 19 |
|  איטליה | מצעד האלבומים האיטלקי | 12 |
|  אירלנד | מצעד האלבומים האירי | 29 |
|  ארצות הברית | בילבורד 200 | 7 |
|  בריטניה | מצעד האלבומים הבריטי | 28 |
|  גרמניה | GfK – טופ 100 | 13 |
|  דנמרק | היטליסטן | 23 |
|  הולנד | מצעד 100 האלבומים ההולנדיים | 12 |
|  הונגריה | Mahasz | 17 |
|  ולוניה | אולטראטופ 40 | 42 |
|  יוון | IFPI Greece | 14 |
|  יפן | אוריקון | 29 |
|  מקסיקו | טופ 100 – מקסיקו | 19 |
|  נורווגיה | VG-lista | 25 |
|  ניו זילנד | המצעד הניו זילנדי הרשמי | 29 |
|  ספרד | PROMUSICAE | 13 |
|  סקוטלנד | מצעד האלבומים הסקוטי | 33 |
|  פלנדריה | אולטראטופ 50 | 26 |
|  צ'כיה | ČNS IFPI | 16 |
|  צרפת | SNEP | 50 |
|  קוריאה הדרומית | סירקל צ'ארט |  |
|  קנדה | מצעד האלבומים הקנדי | 7 |
|  רוסיה | טופ-היט | 6 |
|  שוודיה | סוורייטופליסטן | 39 |
|  שווייץ | המצעד השווייצרי | 10 |

קישורים חיצוניים
----------------

* מידע על האלבום *Lotus* באתר MusicBrainz
* מידע על האלבום *Lotus* באתר AllMusic
* האלבום *Lotus* באתר Discogs

הערות שוליים
------------

1. 1 2  "Christina Aguilera, Cee Lo Hit the Studio" Billboard.
2. ↑  "Christina Aguilera: New album is a 'rebirth'". Yahoo! Music.
3. ↑  "Christina Aguilera readies new album 'Lotus'". Los Angeles Times.
4. ↑  "Christina Aguilera: 'New album is quality over quantity'". Digital Spy.
5. ↑  "Christina Aguilera Says 'Lotus' LP Will Be 'Multi-Layered, Heartfelt'". Rolling Stone.
6. ↑  "Christina Aguilera, 'Lotus': Track-By-Track Review". Billboard. Prometheus Global Media.
7. ↑  "Christina Aguilera, 'Lotus' Review: Good, But Not Great". The Huffington Post.
8. 1 2  "Lotus Reviews, Ratings, Credits, and More". Metacritic.
9. ↑  "iLotus - Christna Aguilera". Allmusic.
10. 1 2  "Christina Aguilera: Lotus". The A.V. Club.
11. 1 2  "Lotus - review - Christina Aguilera Review". Entertainment Weekly.
12. 1 2  "Christina Aguilera - Lotus". Exclaim!.
13. ↑  "Album: Christina Aguilera, Lotus, RCA". The Independent.
14. ↑  "Christina Aguilera: Lotus – review". The Observer.
15. ↑  "Review: Lotus". Q (London) (318): 101. January 2013.
16. ↑  "Lotus". Rolling Stone.
17. ↑  "Album review: Christina Aguilera: Lotus". The Scotsman
18. ↑  "Christina Aguilera refocuses on her own voice in ‘Lotus’". The Boston Globe.
19. ↑  *Lotus by Christina Aguilera*, נבדק ב-2017-08-02
20. ↑  "Christina Aguilera: Lotus". Slant Magazine.
21. ↑  "Albums by Christina Aguilera, Soundgarden and Brian Eno". The New York Times.
22. ↑  "Lotus". Rolling Stone.
23. ↑  "Lotus - Christina Aguilera". Allmusic.
24. ↑  "Album: Christina Aguilera, Lotus, RCA". The Independent.
25. ↑  "Christina Aguilera: Lotus". Hot Press
26. ↑  גל אוחובסקי, ‏פרח הלוטוס של כריסטינה אגילרה מתחיל לנבול, באתר ‏מאקו‏, 21 בנובמבר 2012
27. ↑  אלכס פולונסקי‏, "Lotus" של כריסטינה אגילרה: אלבום בנאלי ולא חדשני, באתר וואלה!‏, 12 בנובמבר 2012
28. ↑  "SPIN's 20 Best Pop Albums of 2012". Spin.
29. ↑  "The Worst Albums of the Year". Entertainment Weekly.
30. 1 2  "One Direction Tops Billboard 200 Chart, 'Twilight' Debuts at No. 3". Billboard.
31. ↑  "Christina Aguilera Album & Song Chart History – Canadian Albums". Billboard.
32. ↑  מידע על Lotus, באתר המצעד האוסטרי, ארכיון
33. ↑  מידע על Lotus, באתר המצעד האיטלקי, ארכיון
34. ↑  "Top 75 Artist Album, Week Ending 15 November 2012". Chart-Track. Irish Recorded Music Association.
35. ↑  "2012 Top 40 Official UK Albums Archive". UK Albums Chart. The Official Charts Company.
36. ↑  מידע על Lotus, באתר המצעד הגרמני
37. ↑  מידע על Lotus, באתר מצעד דנמרק
38. ↑  "Top 40 album - és válogatáslemez lista"
39. ↑  "Official Cyta - IFPI Albums Sales Chart" (ביוונית). IFPI Greece.
40. ↑  "2012年11月19日～2012年11月25日のCDアルバム週間ランキング（2012年12月03日付）" (ביפנית). Oricon.
41. ↑  מידע על Lotus, באתר המצעד הנורווגי
42. ↑  מידע על Lotus, באתר המצעד של ניו זילנד
43. ↑  מידע על Lotus, באתר המצעד הספרדי
44. ↑  "2012 Top 40 Scottish Albums Archive". The Official Charts Company.
45. ↑  "CNS IFPI" (בצ'כית). IFPI Czech Republic.
46. ↑  "Christina Aguilera – Lotus" (in French).
47. ↑  מידע על Lotus, באתר המצעד הצרפתי, ארכיון
48. ↑  "가온차트와 함께하세요" (בקוריאנית). Gaon Chart.
49. ↑  "Christina Aguilera Album & Song Chart History – Canadian Albums". בילבורד.
50. ↑  1 "Lenta.ru: Культура: Саботаж" (ברוסית)
51. ↑  מידע על Lotus, באתר המצעד השוודי

| כריסטינה אגילרה |
| --- |
| דיסקוגרפיה • וידאוגרפיה • סיבובי הופעות • פרסים ומועמדויות • שירים |
| אלבומי אולפן | *Christina Aguilera* • *Mi Reflejo* • *My Kind of Christmas* • *Stripped* • *Back to Basics* • *Bionic* • *Lotus* • *Liberation* • *Aguilera* |
| אלבומי אוסף | *Just Be Free* • *Keeps Gettin' Better: A Decade of Hits* |
| מיני-אלבומים | *La Fuerza* • *La Tormenta* • *La Luz* |
| פסקולים | *Burlesque* |
| אלבומי וידאו | *Genie Gets Her Wish* • *My Reflection* • *Stripped Live in the U.K.* • *Back to Basics: Live and Down Under* |
| סיבובי הופעות | Christina Aguilera in Concert • Justified and Stripped Tour • The Stripped Tour • Back to Basics Tour • Liberation Tour • The Xperience • The X Tour |
| ערכים קשורים | Christina Aguilera doll |

| כריסטינה אגילרה – שירים |
| --- |
| *Christina Aguilera* | "Genie in a Bottle" • "What a Girl Wants" • "I Turn to You" • "Come on Over Baby (All I Want Is You)" • "Reflection" |
| *Mi Reflejo* | "Ven Conmigo (Solamente Tú)" • "Pero Me Acuerdo de Ti" • "Falsas Esperanzas" |
| *My Kind of Christmas* | "Christmas Time" • "Have Yourself a Merry Little Christmas" |
| *Stripped* | "Dirrty" • "Beautiful" • "Fighter" • "Can't Hold Us Down" • "The Voice Within" |
| *Back to Basics* | "Ain't No Other Man" • "Hurt" • "Candyman" • "Oh Mother" • "Slow Down Baby" |
| *Keeps Gettin' Better* | "Keeps Gettin' Better" • "Genie 2.0" • "You Are What You Are (Beautiful)" |
| *Bionic* | "Not Myself Tonight" • "Woohoo" • "You Lost Me" • "I Hate Boys" |
| *Burlesque* | "Express" • "Show Me How You Burlesque" |
| *Lotus* | "Your Body" • "Just a Fool" |
| *Liberation* | "Fall in Line" • "Like I Do" • "Accelerate" • "Twice" |
| *La Fuerza* | "Pa' Mis Muchachas" • "Somos Nada" • "Santo" |
| שיתופי פעולה | "Lady Marmalade" • "Nobody Wants to Be Lonely" • "What's Going On" • "El Ultimo Adios (The Last Goodbye)" • "Car Wash" • "Tilt Ya Head Back" • "Somos Novios (It's Impossible)" • "Tell Me" • "Moves like Jagger" • "Feel This Moment" • "Hoy Tengo Ganas de Ti" • "Say Something" • "Do What U Want" • "Fall on Me" |
| שירים אחרים | "We Remain" • "Shotgun" • "Change" • "Telepathy" • "Haunted Heart" • "Loyal Brave True" |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 5411a175-1255-41e4-91ce-2fd986922d88

 |